b"\n_START_ARTICLE_\nJoaqu\xc3\xadn Ruiz Mendoza\n_START_SECTION_\nBiografia\n_START_PARAGRAPH_\nFill d'un militar d'ideologia republicana, va estudiar el batxiller al Col\xc2\xb7legi de Doctrina Cristiana i en l'Institut de Melilla. El 1931 es va establir a Val\xc3\xa8ncia amb la seva fam\xc3\xadlia i va estudiar la carrera de dret a la Universitat de Val\xc3\xa8ncia. En 1933 va ingressar en la Joventuts Socialistes d'Espanya, incorporant-se a l'any seg\xc3\xbcent al PSOE. En 1936 fou nomenat membre de la Federaci\xc3\xb3 Provincial de Joventuts. Durant la guerra civil espanyola va ser comissari pol\xc3\xadtic a Nules i Borriana, ra\xc3\xb3 per la qual el 1939 va ser condemnat a 20 anys de pres\xc3\xb3. Despr\xc3\xa9s de passar per la pres\xc3\xb3 d'Elx, per la Pres\xc3\xb3 Model de Val\xc3\xa8ncia i la de Sant Miquel dels Reis, el 1943 va sortir en llibertat condicional, per\xc3\xb2 continu\xc3\xa0 depurat per a exercir la seva professi\xc3\xb3 d'advocat fins al 1947. En 1945 va ser novament detingut durant tres mesos per reorganitzar el PSOE de Val\xc3\xa8ncia. _NEWLINE_Aprofit\xc3\xa0 la cobertura legal del seu bufet d'advocats per a dur a terme activitat pol\xc3\xadtica clandestina i defensar als detinguts per la Direcci\xc3\xb3 General de Seguretat. El 28 de maig de 1970 don\xc3\xa0 suport una carta dirigida al secretari d'Estat americ\xc3\xa0 William Pierce Rogers i a Gregorio L\xc3\xb3pez-Bravo de Castro, per la qual fou multat el 15 de juny de 1970 per decret del Ministre de la Governaci\xc3\xb3, juntament amb els altres 114 pol\xc3\xadtics que la signaren. _NEWLINE_Malgrat haver col\xc2\xb7laborat amb la direcci\xc3\xb3 de Rodolfo Llopis a l'exili, despr\xc3\xa9s del Congr\xc3\xa9s de Suresnes de 1974 es decant\xc3\xa0 per la nova direcci\xc3\xb3 de Felipe Gonz\xc3\xa1lez. A les eleccions generals espanyoles de 1977 fou elegit diputat pel PSOE per la prov\xc3\xadncia de Val\xc3\xa8ncia. Fou vicepresident Primer de la Comissi\xc3\xb3 d'Interior del Congr\xc3\xa9s dels Diputats._NEWLINE_Posteriorment fou elegit senador pel PSPV-PSOE a les eleccions generals espanyoles de 1982, 1986, 1989 i 1993. Del 1979 al 1982 fou regidor de l'Ajuntament de Val\xc3\xa8ncia. Ha col\xc2\xb7laborat amb la premsa regional, publicant articles de car\xc3\xa0cter pol\xc3\xadtic i fou acad\xc3\xa8mic de l'Acad\xc3\xa8mia Valenciana de Jurisprud\xc3\xa8ncia i Legislaci\xc3\xb3. L'any 2002 l'Associaci\xc3\xb3 Valenciana de Juristes Dem\xc3\xb2crates li va concedir el seu premi anual pel seu comprom\xc3\xads amb la defensa de les llibertats i la seva constant traject\xc3\xb2ria progressista."